মিরসরাই ট্র্যাজেডি : চট্টগ্রামের মিরসরাই ট্র্যাজেডি ছিল এ বছরের সবচেয়ে মর্মান্তিক ঘটনা। ওইদিন সড়ক দুর্ঘটনায় ৪৪ জনের মৃত্যু হয়, যার মধ্যে স্কুলছাত্রই ছিল ৪১ জন। নিহত সবাই বঙ্গবন্ধু গোল্ডকাপ ফুটবল টুর্নামেন্ট দেখে বাসায় ফিরছিল। স্কুল থেকে দেড় কিলোমিটার দূরে শিক্ষার্থীদের বহনকারী ট্রাকটি একটি সেতু পার হওয়ার সময় নিয়ন্ত্রণ হারিয়ে রাস্তার পাশে ডোবায় পড়ে যায়। তিন টন ওজনবাহী ট্রাকটিতে (চট্ট মেট্রো-ড ১১-০৩৩৭) শিশু-কিশোর মিলিয়ে ৬০-৬৫ জন ছিল। চালক নয়, সহকারী (হেলপার) ট্রাকটি চালাচ্ছিল। ট্রাকটি পানিতে পড়ার আগেই চালক লাফিয়ে নেমে পালিয়ে যায়। একসঙ্গে এত ছাত্রের মৃত্যুর ঘটনায় আবু তোরাব গ্রামে হৃদয়বিদারক পরিবেশের সৃষ্টি হয়। নিহতের বেশির ভাগই ছিল আবু তোরাব উচ্চ বিদ্যালয়ের ছাত্র।